section_heading: Stylus i odgovarajući softver
paragraph_text: Na Noteu su predinstalirane i aplikacije za S Pen a neki su dodaci implementirani u sam OS. Aplikacija za crtanje nalazi se na sredini brzog izbornika na dnu ekrana i zove se S Memo, u njoj se može pisati tipkovnicom, zapisivati i crtati rukopisom u svim mogućim bojama i pet alata kojima se može mijenjati veličina i prozirnost. U S Memo se mogu ubaciti fotografije, videi i zvukovi te preko njih obilježavati S Penom. Još dvije aplikacije su predinstalirane – one za uređivanje fotografija i videozapisa gdje možete po spomenutima (osim svih normalnih opcija) crtati, pisati, puniti bojom i izrezivati. S Pen je integriran i u Internet gdje možete izrezivati dijelove fotografija. Ekran se može sam fotografirati tako da prođete dlanom s lijeva na desno ili malo dužim pritiskom olovčice na ekran dok držite njen gumb, tada se ta fotografija prikaza ekrana može uređivati kao i svaka druga. Samsung je u studenom za skidanje pustio i SDK kako bi razvojni programeri mogli napraviti svoje aplikacije koje izravno iskorištavaju potencijal S Pena.